REGULAMENTUL (CE) NR. 554/2008 AL COMISIEI
din 17 iunie 2008
privind autorizarea preparatului 6-fitază (fitază „Quantum”) ca aditiv pentru hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
întrucât:
(1)
Regulamentul (CE) nr. 1831/2003 prevede autorizarea utilizării aditivilor pentru hrana animalelor, precum și criteriile și procedurile de acordare a unei astfel de autorizații.
(2)
A fost depusă o cerere de autorizare pentru preparatul menționat în anexa la prezentul regulament, în conformitate cu articolul 7 din Regulamentul (CE) nr. 1831/2003. Această cerere a fost însoțită de informațiile și documentele necesare în temeiul articolului 7 alineatul (3) din Regulamentul (CE) nr. 1831/2003.
(3)
Cererea privește autorizarea preparatului enzimatic 6-fitază (fitază „Quantum”), produs de Pichia pastoris (DSM 15927), ca aditiv pentru hrana puilor pentru îngrășat, a găinilor ouătoare, a curcanilor pentru îngrășat, a rațelor pentru îngrășat și a purceilor (înțărcați), urmând a fi clasificat în categoria „aditivi zootehnici”.
(4)
Pe baza datelor furnizate de solicitant, Autoritatea Europeană pentru Siguranța Alimentară (denumită în continuare „autoritatea”) a concluzionat în avizul său din 1 februarie 2007 și din 30 ianuarie 2008 (2) că preparatul enzimatic 6-fitază (fitază „Quantum”) produs de Pichia pastoris (DSM 15927) nu are efecte nocive asupra animalelor, a consumatorilor sau a mediului și că este eficient în ameliorarea digestibilității hranei pentru animale. Aceasta a concluzionat, de asemenea, că produsul este ușor iritant și sensibilizant pentru piele și că poate fi un potențial sensiblizant respirator. Autoritatea nu consideră necesară prevederea unor cerințe specifice de supraveghere ulterioară introducerii pe piață. Autoritatea a verificat, de asemenea, raportul privind metoda de analiză a aditivului în hrana animalelor, prezentat de către laboratorul comunitar de referință înființat prin Regulamentul (CE) nr. 1831/2003.
(5)
Evaluarea preparatului respectiv arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestui preparat ar trebui să fie autorizată, ca promotor de digestibilitate, conform anexei la prezentul regulament. Ar trebui prevăzute măsuri pentru protecția utilizatorilor împotriva riscurilor identificate în avizul autorității.
(6)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Se autorizează preparatul specificat în anexă, aparținând categoriei „aditivi zootehnici” și grupei funcționale „promotori de digestibilitate”, ca aditiv pentru hrana animalelor, în condițiile stabilite în anexă.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 iunie 2008.